Balù yóm tey kdê hentaw ton gel nmò Jisas lem blóng le,
ewenem là kô dog hentahu le du.
Lemwót bè yóm là kehtahu le du,
ni se gónón dohò yóm tehe hsulat Dwata yóm sotu tehe tugoden boluyen Isaya,
yóm monen,
“Ó Dwata,
laen dù tau hemtahu du yóm gel tulón me.
Ne yó kem tau gónóm deng hegfan du yóm kfasangem,
là kô glileb le du.”
Yó gónó le là hemtahu,
abay se lu gónón e gbak yóm sotu tehe mon Isaya,
monen,
“Deng hbutô Dwata mata le anì là dilô le du yóm ton le.
Deng hgel Dwata kulu le
anì là glileb le du yóm gungol le.
Là kô le móyô semfulék ebéléu,”
mon Dwata,
“anì hnifótu lu.”
Yó gónó Isaya mon du yóm yó,
abay se deng tehe eles tonen ne ekni yóm tey kegeta Jisas,
ne hol bè Jisas se gónón e gbak yóm tulónen yó.
Balù yóm deng kmon Isaya du yóm yó,
tey dê se yó kem Ju wen glal le hemtahu bè Jisas.
Okóm là móyô le hetngón du abay se likò le yó kem Farisi,
kô là bud hmung le kul bè gónó le gel stifun yó kem Ju.
Yó gónó le là hegfan du yóm kehtahu le,
abay se alì ktes le yóm kdóyón tau kul senta yóm kdóyón Dwata kul.
Ne omin Jisas bud mudél ebélê le,
hgelen udélen,
monen,
“Yó se hemtahu béléu,
là kô són du ou yóm hentahuhen,
hentahuhen yóm hógów dou.
Yó se tau deng mton do,
deng tonen snéen yóm hógów do.
Yóm kógówu elem benwu,”
mon Jisas,
“hol lómón ke layag sut bélê ye.
Yó se tau hemtahu béléu,
là kóen hlós knóen lem kifu.
Ke wen tau hmungol du yóm toloku,
ne là nimónen du,
là kô ou du angat tmuled du.
Abay se sundu yó du nógówu elem benwu ke naw e tmuled kem tau.
Okóm yó dé nógówu anì naw e lenwà lu gu lem hatay.
Yóm tau kembê do,
ne là se kô henmóyóen du yóm toloku,
angat wen fen tmuled du.
Yó tmuled du bè yóm hol són kdaw,
duhen yóm udélu là henmóyóen du yó.
Abay se là kô tódô lenbuu du yóm gel tulónu.
Yóm Mà hógów dou fen hmau du do yóm gel toloku.
Bè yóm kdê deng tulónu kuy ni,
hono deng gotu hlau Mà dou.
Ne tódô tngónu,
ke nimón ye yóm kun hlau Mà,
angat guta ye yóm klowil laen dù tul sónen.”